Nóg ŉ polisiebeampte sterf aan diensArgieffoto Foto: SAPD, Facebook ŉ Polisiebeampte en ŉ veiligheidswag is in Mbazwana in die noorde van KwaZulu-Natal dood toe hulle ŉ verdagte, wat in verband met ŉ reeks kapings gesoek word, gekonfronteer het. “Die beampte, twee veiligheidswagte en inwoners van die gebied is na Mbazwana nadat hulle ŉ wenk ontvang het dat die vermeende kaper in ŉ huis in die gebied wegkruip,” het brig. Jay Naicker, woordvoerder van die polisie, gesê. “Toe hulle die huis nader, het die man op die groep begin skiet en die 28-jarige polisiebeamptes en ŉ 40-jarige veiligheidsbeampte is noodlottig gewond.” ŉ Tweede veiligheidswag is in die bobeen geskiet en hy is na ŉ hospitaal geneem vir mediese behandeling. “Hy is in ŉ kritieke toestand, maar stabiel.” Die verdagte het in die polisievoertuig van die toneel gevlug nadat hy glo die polisiebeampte en veiligheidswag se vuurwapens afgeneem het. “Die voertuig is 10 km van die misdaadtoneel gevind. Dit was uitgebrand,” het Naicker bygevoeg. Die polisie ondersoek ŉ saak van moord, poging tot moord, opsetlike saakbeskadiging en die diefstal van ŉ vuurwapen.